钦定古今图书集成/方舆汇编/职方典/第1340卷 > 《明贶庙记》刘希孟
## 钦定古今图书集成/方舆汇编/职方典/第1340卷 > 《明贶庙记》刘希孟

“皇元统一四海，怀柔百神，累降德音，五岳四渎，名山
大川，所在有司，岁时致祭，明有敬也。”故潮路三山之
神之祀，历代不忒，盖以有功于国，弘庇于民，式克至
于今日休。潮于汉为揭阳郡，后改为邑。于西北百里
有独山，越四十里又有奇峰曰玉峰，峰之右有乱石
激湍，东潮西惠，以石为界。渡水为明山，西接梅州，州
以为镇。越二十里有巾山，地名霖田，三山鼎峙，其英
灵之所钟，不生异人，则为明神，理固有之。世传当隋
时，失其甲子，以二月下旬五日，有神三人出于巾山
之石穴，自称昆季受命于天镇三山，托灵于玉峰之
界石，庙食于此。其地有古枫树，降神之日，上生莲花，
绀碧色，大者盈尺，咸以为异。乡民陈其姓者，白昼见
三人乘马而来，招己为从，忽不见。未几，陈遂与神俱
化，众尤异之。乃周爰咨谋，率巾山之麓置祠合祭，前
有古枫，后有石穴，昭其异也。水旱疾疫，有祷必应。既
而假人以神言，封陈为将军，赫声濯灵，日以益著，人
遂共尊为化王，以为界石之神。唐元和十四年，昌黎
刺潮，淫雨害稼，众祷于神而响答。爰命属官以少牢
致祭，祀以文曰：“淫雨既霁，蚕糓以成，织女耕男，欣欣
衎衎，是神之休庇乎？人敢不明受其赐，则大有造于
民也尚矣。”宋艺祖开基，刘𬬮拒命，王师南讨，潮守侍
监王某，愬乎神天，果雷电以风，𬬮兵败北，南海以平。
逮太宗征太原，次城下，忽观金甲神人，操戈驰马突
阵，师遂大捷，刘继元以降。凯旋之夕，见于城上云中，
曰：潮州有三山神。乃诏封明山为清化盛德报国王，
巾山为助政明肃宁国王，独山为惠威弘应丰国王，
赐庙额曰“明贶。”敕本部增广庙宇，岁时合祭。明道中，
复加封“灵庙”二字，则神大有功于国亦尚矣。革命之
际，郡罹兵凶，而五六年间生聚教训，农桑烟火骎骎
不已。元时，民实阴受神赐。潮之三邑，梅、惠二州，在在
有祀，远近士人，岁时走集，莫敢遑宁。目肇迹于隋，显
灵于唐，受封于宋，迄今至顺壬申，赫赫若前日事。呜
呼盛哉！古者禋于六宗，望于山川，以御大灾，捍大患。
今神之降灵，无方无体之可求，非神降于莘、石言于
晋之所可同日语，又能助国爱民，以功作元祀，则御灾捍患抑末矣。凡使人斋明盛服以承祭祀，非谄也。
惟神之明，故能鉴人之诚；惟人之诚，故能格神之明。
孰谓神之为德不可度思者乎？潮人之祀神也，一饭
必祝。明山之镇于梅者，有庙有碑，而巾山为神肇基
之地，祠宇巍巍，既足以妥神之灵，则神之丰功盛烈，
大书特书、不一书者，实宜于是。潮之士合辞索文以
为记。记者，记功宗也。有国家者，丕视功载，锡命于神，
固取其神之灵以报国，而民惟邦本，本固邦宁，傥雨
旸时若，年谷屡登，则福吾民，即所以宁吾国也。神之
仁爱斯民者，岂少补哉？虽然，爱克厥威，斯亦何所沮
劝，必威威显民，祸福影响于寇平仲表插竹之灵，于
刘器之速，闻钟之报，然后彰善瘅恶，人有戒心，阳长
阴消，其道光明。则神之庙食于是邦，与山为砺，与海
同流，岂徒曰“捍我一二邦以修”也哉？